སྦྲང་དཀར་རྩམ་པ་ཟོས་ཤིང་འོ་ཇ་མངར་མོ་འཐུང་རྗེས།དཔལ་བཟང་གིས་ལུས་ལ་གོས་ལྭ་གོན་ཞིང་ལག་ལ་པར་ཆས་བཟུང་སྟེ་ཕྱི་རོལ་ཏུ་མདའ་འཕངས་པ་ལྟར་བརྒྱུགས།ཉི་མ་ཤར་རན་ཐལ།ང་དང་མཉམ་དུ་གངས་རི་དང་དགོན་པ་པར་ལེན་དུ་འགྲོ་ཞེས་ང་ལ་བོས་བྱུང་།ང་ཚོ་རི་རྐེད་དུ་བསྡད་ཡོད་ལ།དགོན་པ་རི་འདབས་སུ་ཆགས་ཡོད།ཁ་བ་ཧ་ཅང་མཐུག་པས་རི་མགོ་ནས་བལྟས་ན།རུ་སྡེ་ཕྲ་མོ་སྟེ་ལྷ་མོ་གྲོང་རྡལ་ཁ་བས་ཡོངས་སུ་གཡོགས་པའི་བྱིས་སྒྲུང་གི་འཇིག་རྟེན་ཞིག་དང་འདྲ།རི་ངོས་ཀྱི་རྐང་ལམ་ལ་རྒྱུས་མེད་པས་དཔལ་བཟང་གི་རྐང་རྗེས་དེད་ནས་རི་ལས་བབས།སྨུག་སྤྲིན་གྱི་ཀློང་ནས་གངས་རིའི་རྩེ་མོ་བརྗིད་ལྷང་ངེར་བུད་འདུག་ལ།རི་འདབས་ཀྱི་ཀིརྟི་དགོན་པའི་གླིང་བར་འུར་ཟིང་གིས་ཁེངས་ཏེ།ལུས་ལ་གྲྭ་གོས་བསྣམས་པའི་གྲྭ་བཙུན་དག་གིས་འདུ་ཁང་ཆེན་མོའི་མདུན་ནས་ཁ་རྩེད་བྱེད་ཞོར་དུ་ཁ་བ་ཕྱགས་པའི་ལས་ལ་བྲེལ་བཞིན་གདའ།